
סדר היום:	קביעת נתיבים מהירים לתחבורה ציבורית.

קביעת נתיבים מהירים לתחבורה ציבורית

היו"ר אברהם פורז:

	רבותי, אנחנו עוברים לנושא שהועבר אלינו דה-יורה, רק ההליכים הפרוצדורליים הסופיים לא הושלמו. למרות שזה בחוק ההסדרים, ועדת הכנסת החליטה להעביר סעיף 25 מחוק ההסדרים לטיפולה של ועדת הכלכלה. הייתי מבקש להתחיל בהסבר, מר לנגר, בבקשה.

אלכס לנגר:

	זה לא סוד שיש קשיים גם היום, למרות שכולם מדברים על עדיפות לתחבורה ציבורית, וכולם מבינים שאין בעתיד מענה ללא פיתוח של מערכות תחבורה ציבורית, בפועל אנחנו נתקלים בקשיים גדולים מאוד בסלילה ובהקצאת נתיבים לתחבורה ציבורית. אנחנו רוצים לחזק את כוחנו בתחום הזה.

	יש בעיה שנתיבים לתחבורה ציבורית הם לא תמיד מבצעים את הקיבולת, לכן, כשאתה בא ומקצה נתיבים לתחבורה ציבורית, חלק מהקיבולת לא מנוצל, גם ברמה הציבורית וגם ברמה הכלכלית, זה חבל. 

אנחנו חושבים שאפשר לעשות דבר מתוחכם, ולאפשר שימוש בקיבולת העודפת לאוטובוסים. אם, לדוגמה, מקצים נתיב, מה שנחשב בקריטריון של מוצדק, החל מ60-40- אוטובוסים לשעת שיא, שנעים בנתיב לכיוון- - -

היו"ר אברהם פורז:

	כל דקה אחד.

אלכס לנגר:

	עדיין נשארת קיבולת בנתיב, שיכול להעביר 1,000 כלי רכב בשעה לכיוון. אני מדבר על תנאים של זרימה חופשית.

אברהם רביץ:

	1,040?

עופר לינצ'בסקי:

	נתיב מעביר בערך 1,500-1,300 כלי רכב לשעה.

אלכס לנגר:

	יש תנאים שהוא מעביר גם 2,000.

היו"ר אברהם פורז:

	זה תלוי במהירות? נתיב במהירות גבוהה מעביר יותר כלי רכב?

אלכס לנגר:

	יש הרבה משתנים: תלוי אם הנתיב פעיל או לא פעיל, אם יש תנועה נפגשת, או רק תנועה עוברת, אם הוא מופרד, כמובן שיש הרבה מאוד תנאים שמשפיעים על הקיבולת, אבל אני לוקח נתון שמרני. נגיד, 100 אוטובוסים לשעה, אני לוקח דוגמה גדולה מאוד, 100 אוטובוסים לשעה בוודאי מצדיקים מתן עדיפות, כי אז רוב הנוסעים בנתיב הם נוסעי תחבורה ציבורית, ואם אתה מסתכל ברמת הזמנים והעיכובים לאנשים, לא לכלי רכב, ברמה של נוסעים, אז בוודאי שיש הצדקה לתת לנוסעים עדיפות.

היו"ר אברהם פורז:

	אתם מציעים שהרכב הפרטי ישלם.

אלכס לנגר:

	נכון.

היו"ר אברהם פורז:

	למה אתם הולכים במודל שראיתי בחוץ-לארץ בכל מיני מקומות, שבנתיב הזה יכולים לנסוע גם אם יש יותר מנוסע אחד במכונית.

אברהם הירשזון:

	היתה פעם הצעה כזאת של ארבעה נוסעים ברכב.

היו"ר אברהם פורז:

	אני ראיתי מקומות בעולם שיש נתיב שהוא מיועד לשני נוסעים ברכב לפחות.

חזי שוורצמן:

	רכבים רבי תפוסה.

אלכס לנגר:

	זה קיים גם בארץ, גם בחיפה, בנת"צ בשדרות ההסתדרות, יש גם בנת"צ בכניסה לתל-אביב מצפון.

היו"ר אברהם פורז:

	השאלה אם הקריטריון צריך להיות הכסף, ואז יכולים להגיד לך את הטענה, שאחד שיש לו סובארו מודל 88 יעמוד בפקק, ואחד עם יגואר יעבור, או שעדיף לעשות קריטריון לא כספי, אלא כמו, למשל, יותר מנוסע אחד ברכב.

אברהם הירשזון:

	אפשר לעשות מספר קריטריונים.

אלכס לנגר:

	לנו נראה שהמניע הכלכלי הוא המניע הנכון, או שיש לאפשר למי שרוצה רמת שירות יותר גבוהה, שישלם.

היו"ר אברהם פורז:

	איך יגבו את הכסף?

אלכס לנגר:

	הכול תחת גבייה אלקטרונית. אנחנו רוצים לנצל את העובדה שכביש חוצה ישראל, שיצא לדרך, והוא בעצם יעמיד תשתיות גבוהות מאוד של גבייה אלקטרונית למאות אלפי כלי רכב, לנצל את התשתית הזאת לדברים נוספים.

יורי שטרן:

	ואם הוא לא יצא לדרך?
היו"ר אברהם פורז:

	הוא יצא לדרך.

אלכס לנגר:

	הוא יצא לדרך, למיטב ידיעתי, אני לא יודע משהו אחר.

	אנחנו יודעים שיש בעולם התנסויות דומות של גבייה אלקטרונית בהצלחה רבה. אני יכול לציין, למשל, כביש 407 - - -

היו"ר אברהם פורז:

	יש מקום שגובים תשלום על נתיבי תחבורה ציבורית?

אלכס לנגר:

	בקליפורניה - - -

לאה ורון:

	לא בכבישי אגרה, מדובר על נתיבים של תחבורה ציבורית, שלתוכם ייכנסו כלי רכב פרטיים.

אברהם הירשזון:

	נניח, שאני יוצא מרמת-אביב וצריך להגיע למרכז תל-אביב. איך זה עובד?

אלכס לנגר:

	יש בכביש גשר שילוט, שעליו מותקן ציוד אלקטרוני.

היו"ר אברהם פורז:

	מר לנגר, דיברתי עכשיו עם היועצת המשפטית ועם מנהלת הוועדה, ואתה יודע, אני לא סוציאליסט, אבל יש איזו תחושה שבפקק עומדים אלה שידם משגת קצת פחות, והעשירים נוסעים במהירות וחולפים על פניהם.

אלכס לנגר:

	אתה תאלץ אותי להסבר של תועלות חיצוניות. מה קורה כשהאינטרס של הפרט, שנמצא על הכביש, שונה מהאינטרס של הקבוצה, שגם היא תקועה בפקק?

היו"ר אברהם פורז:

	אני מבין שאדם שמשלם על כביש מהיר, שהוא בכביש אגרה, לא רוצה להשתרך בכבישים הרגילים. בסדר, השקיעו בכביש, תשלם בשבילו. אבל בכביש שכבר נסלל - - -

אלכס לנגר:

	במקרה הזה, שאנחנו רוצים נתיב נוסף, אנחנו לא רוצים לכפות תשלום בכביש שכבר נסלל, שקיים עד היום. כל יום נסעת בו, אלא נסלול במקרה הזה נתיב נוסף לאוטובוסים, נתיב מהיר, ומה שיישאר ממנו - - -

אתי בנדלר:

	הכוונה כאן רק לנתיבים חדשים שייסללו, זאת אומרת לא יקצו מתוך דרכים קיימות? זה לא נובע מהצעת החוק.
עופר לינצ'בסקי:

	זה נוסח יותר כללי, אבל הפיילוט שאנחנו מדברים עליו הוא נתיב נוסף.

היו"ר אברהם פורז:

	אתם מדברים על נת"צ לנתב"ג?

אלכס לנגר:

	למשל, לסלול מנתב"ג נתיב נוסף.

היו"ר אברהם פורז:

	אבל אז, לכאורה, גם אוטובוס צריך לשלם אגרה, אם התשתית היא ציבורית. אתה יכול לסבסד תחבורה ציבורית, אבל אם הכביש הוא כביש אגרה.

אלכס לנגר:

	ודאי שהוא לא משלם. קודם כול, אני רוצה עדיפות לתחבורה הציבורית. כמו שהממשלה משלמת סובסידיה לתחבורה הציבורית בשביל לעשות אותה זולה וזמינה ונוחה יותר, גם כאן אנחנו ניתן למי שנוסע בתחבורה הציבורית. מי שנוסע בתחבורה ציבורית לא חייב בתשלום הזה.

היו"ר אברהם פורז:

	יש פה בעיה של מראית עין. אתה יכול לסבסד את התחבורה הציבורית, אבל כשאתה משתמש בכביש אגרה, כולם צריכים לשלם, כולל אוטובוס. 

אלכס לנגר:

	המדינה לא מחפשת ליצור לעצמה מקורות הכנסה נוספים, אלא לקחת את הכסף כדי לשפר מערכות תחבורה.

היו"ר אברהם פורז:

	סלח לי שאני עושה לך כמעט חקירה נגדית. אני מבין שיש לכם רצון, שאם יש נתיב לתחבורה ציבורית, הוא לא יהיה שומם ב80%- מהזמן, וישתמשו בו 100%. אני לא בטוח שהקריטריון של מי מוכן לשלם הוא הקריטריון הנכון.

אלכס לנגר:

	אני אנסה לשכנע אותך. הקריטריון של שניים, שלושה, ארבעה נוסעים ברכב לא הצליח בשום מקום בעולם, זו האמת.

אביעד ויסולי:

	בארצות-הברית זה עזר, כל ארצות-הברית מלאה בזה.

אלכס לנגר:

	לא הצליחו. הביאו איזה פתרון? 

אני מבקש, אם אתה רוצה לדבר, דבר בזמנך.

היו"ר אברהם פורז:

	מר לנגר, תפנה אלי, אני אעשה פה סדר. אני מבקש לא להפריע.

אלכס לנגר:

	הקריטריון של תשלום, בהיבט של התנועה, נתעלם מההיבטים האחרים, מאפשר לך שליטה על מה שקורה בנתיב. קודם כול, המטרה המרכזית היא תנועה חופשית של אוטובוסים. היה והנתיב מתמלא, אני יכול לשלוט בזה, אני יכול לעשות בקרה באמצעות, למשל, מחיר הכניסה לנתיב, אני יכול להבטיח שהוא יישאר ברמה כזאת שלא יותר ממספר משתמשים מסוים ייכנס אליו.

אריה רסלר:

	נתיב לעשירים, אז בואו נשנה את השם.

יורי שטרן:

	אפשר גם לעשות מחיר גמיש, לפי כמות התנועה.

אלכס לנגר:

	בואו נסתכל על זה רגע בהיבט התנועתי.

יורי שטרן:

	אפשר לעשות בורסה מהנתיבים.

אלכס לנגר:

	אתה בפירוש יכול לשלוט בנתיב ולדאוג שיתקיימו בו תנאים תנועתיים כמו שאתה רוצה. חוץ מזה, אתה מייצר מקורות למערכת שיפור נוספת. אנחנו מתכננים ליד הנתיב הזה "חנה וסע", ועוד שירותים כאלה, שיגדילו את היכולת של הציבור ליהנות מהתחבורה הציבורית ולעבור אליה. היום זה רק ברמה של הצהרות, ולא מצליחים לתרגם את זה לפעולה.

עופר לינצ'בסקי:

	אני רוצה להסביר כמה דברים בבסיס. דבר ראשון, אגד הציע לנו להקים נתיב תחבורה ציבורית מנתב"ג לתל-אביב. התלהבנו, כי זה תואם את המדיניות שלנו. עשינו בדיקות כדאיות כלכלית, לא כדאי, אז אנחנו לא מתכוונים לבנות. אלא מה? יש כאן הצעה, וההצעה הזאת הופכת את הנתיב לכדאי.

	אם נתחיל מהשורה התחתונה, בלי דבר כזה, אין נתיבים לתחבורה ציבורית, אין העדפה לתחבורה ציבורית, עם הדבר הזה, יש נתיבים, יש העדפה.

אתי בנדלר:

	הדבר הזה זה גביית אגרה.

עופר לינצ'בסקי:

	אני מתחיל מהשורה התחתונה, כדי שתבינו, שמעבר לדיונים הפרטניים, זה מאפשר גידול תחבורה ציבורית.

אברהם רביץ:

	מדובר על סלילת כביש לכל האורך? זה הון תועפות.

עופר לינצ'בסקי:

	יש לנו כמה רעיונות, אני יכול לתאר לך את זה ברמת המפה. 

היו"ר אברהם פורז:

	הדבר תלוי בצורה שאתם מציגים את העניין. אם אתם מציגים את זה כך שרוצים לסלול עוד כבישי אגרה, וזה בתשלום, ואחר-כך תיתנו הסדרים מיוחדים לתחבורה הציבורית, מחיר מוזל, זה סיפור אחד, אבל כשאתם מציגים בצורה כזאת, שיהיו נתיבים שבהם ייסעו הרכבים הפרטיים בתשלום, אתם מציגים את זה כל כך לא אסתטי.

	אני יכול להבין את העיקרון: סלילת כבישי אגרה נוספים, לא כביש שלם, אלא נתיבי אגרה. בכסף של המשתמשים יש נתיב של תשלום. כולם משלמים. מטבע הדברים, בכביש אגרה, כשיש גוף גדול, תחבורה ציבורית, הוא נותן תשלום יותר נמוך, יש יתרון לגודל. זה גם מאוד חשוב אם הכבישים קיימים או לא, כי יש הבדל בין כביש שנסלל בכסף של האגרות לבין זה שתסלול כביש שלם מכספי משלמי המסים, ותגבה אגרה. זה הבדל גדול.

אתי בנדלר:

	אני רוצה להוסיף לדבריך, אדוני היושב-ראש. אם זכרוני אינו מטעני, כשהיה כביש חוצה ישראל בדיון בוועדת הכלכלה, הכנו אותו לקריאה שנייה ושלישית, היו הצהרות מטעם נציגי הממשלה, האוצר בעיקר; שאין כוונה להפוך לכבישי אגרה כבישים שהמימון שלהם נעשה מכספי הציבור, וזו כל הסיבה שזה ניתן לזכיינים. יש כאן עניין של מדיניות, שהוועדה צריכה לשקול אם נכון שמכספי הציבור ייסללו כבישים, ואחר כך יגבו כסף על השימוש בהם.

(חבר הכנסת אברהם פורז, יושב-ראש הוועדה, יצא, תפס את מקומו, חבר הכנסת אברהם רביץ, כממלא מקום יושב-ראש הוועדה)

עופר לינצ'בסקי:

	בלי הדבר הזה אין הצדקה לנת"צ. בנתיב אפשר להעביר 1,500 כלי רכב לשעה, ובקווי האוטובוס הכי אינטנסיביים מדובר על 200 לשעה, וזה מאוד אינטנסיבי. לדוגמה, בקטע שממחלף גנות מערבה לכיוון תל-אביב, נניח, אפשר לדבר על אזור רמתיים, חלק מהקווים מראשון-לציון, חלק מהקווים מהצפון שבאים מכביש גהה והאוטובוסים מירושלים - כל זה 200 אוטובוסים.

מ"מ היו"ר אברהם רביץ:

	מתי הנתיב מפסיק להיות נת"צ? אתה צריך בכל זאת להשאיר את הכביש פנוי לתחבורה ציבורית.

עופר לינצ'בסקי:

	ודאי, בלי זה אין שום משמעות.

מ"מ היו"ר אברהם רביץ:

	איך תפקח אם אתה נותן לכל אחד להיכנס עבור אגרה?

עופר לינצ'בסקי:

	אין בעיה לעשות זאת. לדוגמה, בסן-דייגו יש דבר כזה שפועל. שם יש דאגה שלא ייכנסו לנתיב בנקודת זמן מסוימת יותר ממספר כלי רכב שמאפשרים נסיעה בכ60- קמ"ש.

לאה ורון:

	זאת אומרת, שיש שעות מסוימות ביום שאז מותר לציבור הרחב לנסוע בנת"צים ויש שעות שלא? איך אתם מווסתים את התנועה?

אברהם הירשזון:

	אתה אומר שיש אפשרות לווסת את העניין. זאת אומרת, שבין 08:00 ל10:00- אתה נותן רק לכמות של 30% של כלי רכב נוספים להיכנס ולא ל50%-, ובשעות יותר שקטות אתה נותן ל70%-60%-. אני משלם כל פעם כשאני נכנס מחדש, או שאני קונה כרטיס.	

עופר לינצ'בסקי:

	קרוב לוודאי שיהיה כרטיס.	

אלכס לנגר:

	אתה לא עוצר, אתה נוסע, ואתה מחליט לעצמך אם אתה רוצה לשלם או לא, אם אתה רוצה לשלם, אתה נכנס לנתיב.

אברהם הירשזון:

	אתה מתקין מיתקן באוטו, וקריאת המיתקן מחייבת אותי בתשלום חודשי אוטומטית, אם אני משתמש.

אתי בנדלר:

	זה לא חובה. לפי מה שאמור להיות בכביש אגרה זה לא מתחייב. אין חובה להתקין את המכשיר הזה.

אברהם הירשזון:

	אם אני רוצה להיכנס לנת"צ הזה, יש לי אפשרות לקחת מיתקן, להתקין אותו באוטו, ואז המכשיר האלקטרוני קורא אותו ומחייב אותי. החלטתם בשעה 08:00 עד 10:00 לא לתת לי, שקניתי את הדבר הזה, להיכנס, בגלל עומס תנועה.

עופר לינצ'בסקי:

	כל המשמעות של נת"צ היא רק בשעות השיא, כי אחרי זה אין בעיה, כי הכביש ריק. בסן-דייגו, למשל, וזה מאוד קל ליישום בטכנולוגיה של היום, אתה נוסע עם כרטיס אלקטרוני, וגובה האגרה משתנה. יש מנגנון כלכלי שאחראי לזה שלא ייכנסו יותר מ-X כלי רכב לנתיב בנקודת זמן מסוימת. דהיינו, אם היית אומר מחיר הכניסה לנת"צ הוא 100 דולר, ברור שאף אחד לא היה נכנס, אם היית אומר דולר, כולם היו נכנסים.

אתי בנדלר:

	סכומי האגרה ישתנו לפי שעות העומס. מי יפקח על גביית סכומי האגרה?

עופר לינצ'בסקי:

	זה ממוחשב.

אתי בנדלר:

	לא, על עצם הגבייה, אם אתם לוקחים 100 דולר לכניסה חד-פעמית או 10 דולר?

עופר לינצ'בסקי:

	המדינה.

	כאשר מדובר על הקונספט הזה, זה לא קונספט שעומד בפני עצמו, לא סתם ייכנסו כמה כלי רכב, יותר או פחות, וישלמו X שקלים. למשל, אנחנו מתכוונים לעשות "חנה וסע" בכניסה לנת"צ הזה. לדוגמה, באזור מחלף בן-שמן או באזור מחלף שפירים או בנתב"ג, במבואות המזרחיים, יהיה חניון חנה וסע של מספר מאות, או אפילו כ2,000- כלי רכב, שיוכלו לחנות שם, אנשים יוכלו לעלות שם על אוטובוס שיעלה זול. איך נממן אוטובוס שיעלה בזול, כדי שתהיה אלטרנטיבה אמיתית לכולם לנסוע מהר לתל-אביב? צריך לממן את זה מאיפה שהוא, אז פעם אחת צריך להקים נתיב חדש, צריך להביא מימון, צריך שהנת"צ יהיה כלכלי, אז צריך להביא מימון כדי שהוא יהיה כלכלי, צריך לממן תחבורה ציבורית זולה, אתה צריך מימון. הדברים האלה לא עובדים אם הולכים לקונספט שגרתי של נת"צ.

בני רובין:

	מי אומר שנת"צ צריך להיות כלכלי?

עופר לינצ'בסקי:

	כל כביש במדינת ישראל צריך להיות כלכלי.	

מ"מ היו"ר אברהם רביץ:

	תודה. נציג המשטרה.

חזי שוורצמן:

	בקשר לסן-דייגו זה לא כל כך מדויק. אם התעריף יהיה 100 דולר או 50 דולר, הנהג בשטח לא רואה את התעריף לפני שהוא נכנס.

עופר לינצ'בסקי:

	הוא רואה את זה מייל מראש, יש שלט ענק.

מ"מ היו"ר אברהם רביץ:

	אביעד ויסולי.

אביעד ויסולי:

	הרעיון לגבות אגרה, ובעצם לעשות כביש לעשירים או מסלול לעשירים בצד ימין של נתב"ג, זה רעיון מעוות מעיקרו. לא ייתכן שנעשה במערכת הכבישים, שהיא מערכת ציבורית, והיא אמורה לשרת את הציבור, והיא על קרקע ציבורית, לא ייתכן שנעשה מערכת לעשירים. רוצה מיליונר לנסוע בכביש, הוא ישלם 1,000 דולר, והוא ייסע במהירות של 100 קמ"ש. זה לא עובד. אם יש מערכת ציבורית, היא צריכה לשרת את ציבור הצרכנים.

	לגבי מה שקורה בארצות הברית, זה פשוט עורבא פרח לחלוטין. בכל עיר היום בארצות-הברית יש דבר שנקרא “HOV”. זה אומר שיש שני אנשים באוטו, או שלושה או ארבעה.

מ"מ היו"ר אברהם רביץ:

	הייתי פעם אחת לפחות בארצות-הברית ונסעתי שם בכבישי אגרה, ולא שני נוסעים ולא שלושה נוסעים, ולא שום דבר. פשוט משלמים לפי המיילים.

אביעד ויסולי:

	גרתי שם 15 שנה. במערכת הפדרלית מותר לשים נתיבים לתחבורה ציבורית ולמכוניות עם הרבה נוסעים. אפשר להחליט על מספר הנוסעים.

מ"מ היו"ר אברהם רביץ:

	אף פעם לא ראיתי שבדקו כמה נוסעים יש לי.

אביעד ויסולי:

	המשטרה עומדת וסופרת. בארצות-הברית רשאים לעשות כבישי אגרה, שהם תמיד כבישים אלטרנטיביים. כלומר, לא ייתכן שבין שתי ערים יהיה אך ורק כביש אגרה.

אלכס לנגר:

	גם אנחנו מדברים על אלטרנטיבות.

אביעד ויסולי:

	לא קיים מושג שהמדינה סוללת כבישי אגרה, אין מושג כזה בארצות-הברית.

	לגבי מדינת ישראל. הרעיון של המדידה האלקטרונית, זו אשליה, שלעולם לא תעבוד. בכביש חוצה ישראל, ביום שייפתחו אותו, או אחרי כמה חודשים, יתפסו שהעסק הזה לא עובד.

אלכס לנגר:

	אתה מומחה לאלקטרוניקה?

אביעד ויסולי:

	25 שנה עסקתי בזה.

עופר לינצ'בסקי:

	זה עובד בעולם.

אביעד ויסולי:

	זה לא עובד בשום מקום בעולם. ב99%- אוספים את הכסף בסוף הנסיעה, והנהג יודע כמה הוא אמור לשלם.

אברהם הירשזון:

	בכבישי אגרה בארצות-הברית יש מסלולים שגובים באופן אוטומטי.

אביעד ויסולי:

	לא. 

אברהם הירשזון:

	יש מכשיר באוטו.

אביעד ויסולי:

	אין מכשיר אלקטרוני, כי יש עם זה בעיה. אז אתה יודע בדיוק איפה נמצא האדם בכל זמן, וזה בטח ובטח נגד החוקה האמריקנית.

אברהם הירשזון:

	עם כל הכבוד, יש היום מסלולים, שיש לך מכשיר באוטו ואתה עובר אתו.

מ"מ היו"ר אברהם רביץ:

	תודה. הנקודה ברורה. חברים, יש פה נציגים מ"אדם טבע ודין".

דפנה כץ:

	באתי להציג את עמדת אדם טבע ודין. אנחנו עמותה סביבתית, ואני מדברת רק על ההיבט הסביבתי. אנחנו תומכים בעידוד תחבורה ציבורית, אנחנו חושבים שצריך להשאיר כמה שיותר כלי רכב פרטיים מחוץ לערים הגדולות, גם בגלל פקקים והנזק הכלכלי שהפקקים גורמים וגם בגלל זיהום האוויר הקשה שנגרם לתושבי תל-אביב. אנחנו בעד נת"צ לתחבורה ציבורית, אבל נת"צ לתחבורה ציבורית, שיאפשר לאנשים שיש להם כסף לנסוע בו, הוא מעביר מסר שלילי, והמדיניות היא שגויה. כל עוד אתם מאפשרים לאנשים שיש להם כסף, שישתלם להם יותר להיכנס עם רכב פרטי במקום עם תחבורה ציבורית, אתה לא מעודד תחבורה ציבורית.

עופר לינצ'בסקי:

	לא יהיה כלום.	

מ"מ היו"ר אברהם רביץ:

	תודה.	 אני אתן לנציגי החברות אגד ודן להתייחס בסוף.

(יושב-ראש הוועדה, חבר הכנסת אברהם פורז, חזר ותפס את מקומו כיושב-ראש הוועדה).

ניצן יוצר:

	אני רוצה להתייחס לטענות שנאמרו, טענות שאין להם שום שחר. אדוני מתאר עולם שהולך ונעלם, אני לא מטיל ספק בעובדה שגרת בארצות-הברית, אבל אתה מספר דברים שנכונים ללפני 10 ו20- שנה.

	בארצות הברית ובהרבה מדינות אחרות בעולם יש כבישים שבהם הגבייה היא אלקטרונית, יש כבישים שבהם הגבייה היא רק אלקטרונית, זאת אומרת, אין בכלל אופציה לשלם במזומן, ואני לא רוצה להיכנס לפרטים. אם אתה רוצה להתעדכן בעניין הזה, אני אשמח לעדכן אותך. כביש חוצה ישראל מבוסס על השיטה הזאת, הכסף הפרטי לא מתחלק בסיכון של הגבייה עם אף אחד אחר. אנשים השקיעו מיליארד דולר על בסיס ההנחה שהאלקטרוניקה עובדת. אני לא חושב שאתה, או מישהו אחר, מאמין שאנשים מממנים מיליארד דולר תחת ההנחה שהעניין הזה לא עובד.

	כשאדוני, יושב-ראש הוועדה, היה בחוץ נציג הצרכנים אמר, שיש בארצות-הברית הרבה כאלה והם עובדים. ובכן, היו כאלה, עדיין יש רבים כאלה. באופן כללי הם נחשבים לפתרון שנכשל. הדוגמה של סן-דייגו הוא משהו שבמקורו הוא HOV, מאחר שהוא לא מנצל את הקיבולת שלו, נכנסו אליו בתהליך הדרגתי למודל מהסוג שתואר כאן, שעודף הקיבולת נמכר באותו סכום כסף שצריך כדי שלא ייכנסו לכביש יותר מידי, וראשי התיבות הוחלפו מ-HOV ל-HOT. יש מגמה בארצות-הברית להחליף את הנתיבים שבהם ניתן השימוש לרכבים עם רמת מילוי גבוהה לרכבים שבהם מוכרים את עודף הקיבולת.

	כל התכלית של ההצעה הזאת היא לאפשר עדיפות לתחבורה ציבורית, אבל בשום כביש שהוא אין מספיק אוטובוסים כדי למלא את הנתיב, זה כבר נאמר. השאלה, מה עושים? פתרונות מהסוג הזה של לתת לרכבים עם שניים או שלושה נוסעים נכשל - - -

היו"ר אברהם פורז:

	למה זה נכשל?

ניצן יוצר:

	מפני שאין מספיק כלי רכב שבהם נוסעים שלושה או ארבעה אנשים.

היו"ר אברהם פורז:

	למה שלושה נוסעים? שני נוסעים. בין לוס-אנג'לס לסן-דייגו אני לא יודע אם זה כביש אגרה, והנתיב השמאלי זה שני נוסעים ומעלה, וראיתי במקומות נוספים דברים כאלה. אנחנו יודעים שקו פרשת המים הוא נוסע אחד מול כל היתר, זאת אומרת, כשנוסעים שלושה-ארבעה, גם שניים בדרך כלל אין.

ניצן יוצר:

	יש שתי בעיות עם שני נוסעים: האחת - בעיית אכיפה, ובעניין האכיפה יש כישלון תמידי בכל המקומות בארץ ובחוץ-לארץ.

היו"ר אברהם פורז:

	יש בעיה לאכוף את זה? אם אי-אפשר לאכוף, למה עושים תקנות תעבורה, למה עושים חוקים? לא נעשה כלום.

ניצן יוצר:

	כאשר יש אכיפה אפקטיבית מתפתחות כל מיני תופעות משונות, כמו אנשים שעושים נסיעות סרק. בוושינגטון העניין מפורסם. אחד הכבישים שבהם קיים סידור כזה, עומדים סטודנטים ומתפרנסים מלהיות נוסע שני.

היו"ר אברהם פורז:

	מה נורא?

ניצן יוצר:

	זו נסיעת סרק, האנשים האלה לא עושים כלום חוץ מזה.

לאה ורון:

	הם מתפרנסים, זה יפתור את בעיית האבטלה בארץ...

ניצן יוצר:

	על כן הדבר הנכון הוא לא לבזבז את הקיבולת, לתת אותה תמורת תשלום, ואת התמורה להקצות באופן שייהנו ממנו כל האנשים האחרים, כמו על-ידי יצירת תחבורה ציבורית טובה, על-ידי יצירת חניוני חנה וסע, על-ידי הוזלת התחבורה הציבורית. אכן, יש פה בעיה של העברת הכנסה, אבל נבון הוא לקחת מה שמשלמים העשירים ולבנות תחבורה ציבורית טובה, ולא להגיד: בואו נמציא מנגנוני הקצאה כאלה שמזמינים שוק שחור.

היו"ר אברהם פורז:

	דעתך ברורה. מר רסלר.

יהודה רסלר:

	הקצאת נתיבים לתחבורה ציבורית זה דבר חיובי, זה כורח המציאות, אין על זה מה לדבר.

	נראה לי שמבחינה ציבורית לא יעבור טוב שבאותו כביש יהיה מסלול אחד, כמו שאמרנו, מסלול לעשירים. למה כבישי אגרה עובדים טוב בעולם? - כי באותו כביש כולם משלמים את האגרה. לא באותו כביש, מסלול 3 - עשירים, מסלול 2 - עניים. יש כביש אחר, שאתה לא משלם את האגרה, אבל לא רואים אותך נוסע. הצדק צריך להיעשות וגם להיראות. יש לי תחושה לא טובה שיש ארבעה נתיבים בכביש, והמרצדסים והיגוארים ייסעו בצד ימין. זה לא נראה טוב. הפתרון יכול להיות אולי לפי מספר הנוסעים ברכב, כל פתרון אחר, אבל לא הפתרון הזה שמנקר עיניים, מרגיז, והמון עמותות תקומנה מחר ותצעקנה: חופש העיסוק, וכל חוקי-היסוד. הרעיון טוב, הביצוע שגוי. תודה רבה.

אברהם הירשזון:

	יושב-ראש הוועדה אומר שהוא לא סוציאליסט, אני קצת יותר סוציאליסט ממנו. אתה מציג את העניין מאוד קיצוני, אתה אומר: כל היגוארים והמרצדסים ייסעו שם. התשלום לא כל כך גבוה שרק יגוארים ומרצדסים רק ייסעו שם. דבר שני, נניח, שהיגוארים והמרצדסים ייסעו שם בכמות גדולה, אז יתפנה יותר מקום למכוניות סובארו לנסוע בכביש הרגיל, זאת אומרת, גם הוא יכול ליהנות מזה.

היו"ר אברהם פורז:

	אם לא יהיה פקק בכביש רגיל, הוא לא יבוא.

יהודה רסלר:

	אם המחיר הוא כזה שלא מונע נסיעה, אז כולם ייסעו, אז הוא רוצה את הצמצום. ציבורית, זה לא טוב.
	
היו"ר אברהם פורז:

	זה רק בתיאוריה או שיש משהו בקנה לגבי דן? אתם שוקלים לעשות כביש כזה באיזה מקום?

אלכס לנגר:

	הם שוקלים שאנחנו נעשה. לצערי, המצב הוא, שרק אנחנו יוזמים ומקדמים את הנוסעים האלה.

ישעיהו דרורי:

	מי מופקד על תשתיות במדינת ישראל? - מי שמופקד זו הממשלה, לא אנחנו. אם יאפשרו לנו לסלול כבישים שלנו, אני אשמח מאוד לעשות זאת.

אברהם הירשזון:

	אחר כך לא תיתן לאף אחד להשתמש בהם.

ישעיהו דרורי:

	אנחנו נשתמש באותם כבישים שמדינת ישראל סוללת. זה רכוש המדינה, וכך צריך להיות.

	אנחנו שוכחים מאיפה הדברים מתחילים. אנחנו מכירים את הבעיה המרכזית שקיימת בגוש דן. גוש דן כולו פקוק לאורך כמעט כל היום, כשהשיאים בשעות הבוקר ואחר הצהרים, בכניסות וביציאות מהערים. אנחנו יודעים שמאות אלפי כלי רכב יום-יום חודרים לתוך העיר. בדקנו את העניין, ובין 06:30 עד 09:00 נכנסים קרוב ל400,000- כלי רכב מחוץ לתל-אביב פנימה.

אברהם הירשזון:

	גם מהדרום וגם מהצפון.

ישעיהו דרורי:
	
	זו ממש קטסטרופה, והכול עומד. הכול בית משוגעים אחד שלם. פתחנו רעיון עם ראשי הערים, להקים ממש חניוני ענק בכניסות לגוש דן, אם מכיוון ירושלים, אם מכיוון אשדוד, אם מכיוון חיפה וכיוונים אחרים. אפשר להקים חניוני ענק באזורים חקלאיים, ושם יוקצו שטחי חניה לפרייבטים. אנחנו נעמיד את האוטובוסים שלנו במחיר משולב, זאת אומרת, החניון פלוס מחיר הנסיעה. זה יהיה זול, ובנת"צ זה עניין של דקות להגיע מהכניסות לתוך הערים עם אוטובוסים. הדבר הזה ימנע את הצפיפות בתוך תל-אביב על-ידי כלי רכב. הדבר הזה ימנע חיפוש חניות בתוך העיר, שוב הולכים להכשיר שטחים ירוקים לעשות חניונים, זה מה שתל-אביב עושה היום, לצערי הרב, חולדאי עושה היום את הדבר הזה. חולדאי לוקח שטחים ירוקים והופך אותם לחניונים, בלית ברירה הוא עושה את הדברים האלה, בניגוד לדעתי כחבר מועצת עיריית תל-אביב.

	חבר הכנסת פורז, לדעתי, זה צורך לאומי לבנות נת"צים בכל הכניסות לגוש דן, נת"צים לתנועה מהירה עם הסעה המונית.

היו"ר אברהם פורז:

	מין שאטל.

ישעיהו דרורי:

	עם זאת, אם משרד התחבורה רוצה בשעות שאין עומס, בשעות 11:00, 12:00, לאפשר לכלי רכב פרטיים עם ארבעה נוסעים להיכנס, לדוגמה, לא נוסע בודד, זה דבר שאפשר לשקול.

אברהם הירשזון:

	היום, בנתיבי התחבורה הציבורית בתל-אביב, מאפשרים לכלי רכב אחרים להיכנס.

ישעיהו דרורי:

	בכביש חיפה מאפשרים.

היו"ר אברהם פורז:

	מר פלדמן.	

אריה פלדמן:

	בנושא של תחבורה ציבורית או נתיבים לתחבורה ציבורית, יש לנו הסכמה מלאה עם משרד התחבורה. זה אחד הדברים החשובים שנעשו בקידום השימוש בתחבורה הציבורית. יש הרבה מאוד נקודות שעדיין לא הגיעו למימוש, והן בעייתיות.

	כשאנחנו הולכים לראות מה קורה בארצות-הברית, יש מקום הרבה יותר קרוב, בכל אירופה קיים הנושא של תחבורה ציבורית או נתיבי תחבורה ציבורית, וזה אחרת ממה שקיים בארצות-הברית.

	אני לא אומר כרגע אם אני בעד תשלום או נגד תשלום, יש יתרונות לזה ולזה, יכול להיות שבשעות מסוימות יש יתרון לקחת תשלום בנושא של הנת"צים, ואני לא מדבר כרגע על האוטובוסים. 

	אם לא נעשה נתיבי תחבורה ציבורית, המרכזים העירוניים הולכים ונסתמים, וכל יום המצב נהיה יותר קשה ובעייתי.

	יש פתרונות מידיים. הפתרונות ארוכי הטווח הם טובים, והשיטה שאלכס לנגר מדבר עליה, היא עובדת, לא בהרבה מקומות בעולם, אבל היא עובדת. אלה תהליכים קשים.

	דנו בזמנו במשטרת ישראל על הנושא, לדוגמה, ואתה הסברת את נתב"ג-תל-אביב, בכל כביש במדינת ישראל, והמשטרה בזמנו נתנה את הסכמתה לעניין הזה, או ברעיון המרכזי, כל כביש שיש לו שלושה נתיבים בכניסה וביציאה מהערים, אפשר בשעות מסוימות מ06:00- עד 09:00 להפוך אותו לנתיב לתחבורה ציבורית בלבד. יש לזה יתרונות כלכליים שאנשי האוצר מודעים להם יותר טוב מכל אחד אחר. 

ירצו להכניס רכב עם ארבעה נוסעים, שיכניסו, אבל צריך לתת לאוטובוסים להיכנס ולצאת, זה השימוש של אותם אזרחים ואותם אנשים שאין להם את היכולת להיכנס למרכזים האלה עם הרכבים הפרטיים.

	השיטה הזאת עובדת גם פה במדינת ישראל. בזמנו היתה שיטה, לתת כמה שיותר חניונים במרכזי הערים. היום אומרים: פחות חניונים, פחות מקומות חניה, תבואו יותר בתחבורה ציבורית. אבל לא נותנים לתחבורה הציבורית לנסוע ולהיכנס ולהגיע בלוחות-זמנים. 

	לדוגמה, בין קריית-מוצקין או קריית-ביאליק עד חיפה, אם יש נת"צ או אין נת"צ זה פער של 20 דקות בהגעה לחיפה.

	יש פתרונות מידיים. אפשר בכביש נתב"ג את הנתיב השמאלי. לא צריך לבנות עוד נתיב, לפרק זמן של שלוש שעות, וזה דבר שקיים בהרבה מקומות בעולם, שמקצים נתיבים בשעות מסוימות לטובת התחבורה הציבורית, וכולם נהנים.

היו"ר אברהם פורז:

	ישעיהו דרורי.

ישעיהו דרורי:

	כלל ידוע הוא שאם עוברים לנתצ"ים, לעדיפות לתחבורה ציבורית, הדבר הזה מגביר את המהירות המסחרית, ואכן, מוזיל את עלויות התפעול.

	אני רוצה להצהיר ולומר בשם קואופרטיב דן: אנחנו נקצה חלק גדול מהחיסכון בצד התפעולי, כתוצאה מהגברת המהירות המסחרית, לטובת הוזלת התעריפים בתחבורה הציבורית, על חשבוננו.

היו"ר אברהם פורז:

	תודה. אדוני, משטרת ישראל.

חזי שוורצמן:

	קודם כול, רציתי להצר על העובדה שלא קיבלנו חומר לקראת הישיבה הזאת.

אתי בנדלר:

	זו הצעת חוק ממשלתית.

לאה ורון:

	ממי היית אמור לקבל הצעת חוק של הממשלה? ממי חשבת שתקבל את זה? - מהמחלקה המשפטית שלך במשטרה.

היו"ר אברהם פורז:

	גמרנו, לך הלאה.

חזי שוורצמן:

	הזכירו פה את נושא האכיפה. אחד מהעקרונות לתפעול נכון ויעיל של הנת"צ זה כמובן אכיפה משטרתית, כי אחרת כל הרכבים ייכנסו, אלה שישלמו, אלה שלא ישלמו. מהניסיון שלנו יש קושי באכיפת הנת"צ, לא מבחינת הקצאת השוטרים, אלא, למשל, בשדרות ההסתדרות בחיפה, מבחינה גיאומטרית, הקטעים שאתה יכול לאכוף ממש נת"צ טהור הם מאוד קצרים, כי יש שם שילוב של יציאות וכניסות, ואם אתה פונה ימינה, אזרח שלא ברכב ציבורי, הוא חייב להיכנס לנת"צ ולפנות ימינה, ויש לך הגדרה מתי הוא נכנס, אם זה 200 מטר וכן הלאה.

היו"ר אברהם פורז:

	מר לנגר, בטענה הזאת, לבא ברור לפעמים התחום המדויק שבו אתה יכול להיכנס לתחום הנת"צ. באיזה מקום צריך להיות שילוט, סימון, הרבה יותר ברור. אתה לא יכול שלושה ק"מ קודם להיכנס ולהגיד: אני פונה ימינה. יש אי-בהירות. צריך לעשות שילוט, שמנקודה זו ואילך אפשר להיכנס.

אלכס לנגר:

	אני מסכים אתך. משרד התחבורה היום מממן יחידה של 40 שוטרים רק בשביל העניין הזה, מחוסר ברירה.

היו"ר אברהם פורז:

	חזי שוורצמן, תמשיך.

חזי שוורצמן:

	אגף התנועה הוא בעד איגוד של תחבורה ציבורית בנת"צים כמובן, שזמן הנסיעה של אלה שנוסעים בתחבורה ציבורית יהיה קצר יותר מאשר של אלה שנוסעים ברכב פרטי, במיוחד בשעות השיא בבוקר ואחר הצהרים.

היו"ר אברהם פורז:

	כמה דוחות אתם עושים בשנה על נת"צים? יש לך נתון?

עופר לינצ'בסקי:

	כמה אלפים.

אלכס לנגר:

	אלפים רבים.

חזי שוורצמן:

	יש יחידה בתל-אביב שאוכפת בנת"צים, ברחוב המסגר, ובכל מיני מקומות, יש נת"צ בהסתדרות, שגם שם יש אכיפה. רוב ימות השנה יש שוטרים שאוכפים את הנושא. 

אברהם הירשזון:

	יש יחידת נת"צים בתל-אביב, נניח. בכביש חיפה - תל-אביב - - -

היו"ר אברהם פורז:

	לכיוון הרצליה, או מתוך תל-אביב כבר?

אברהם הירשזון:

	מרמת-אביב לתוך תל-אביב.

היו"ר אברהם פורז:

	בדרך נמיר.

אברהם הירשזון:

	במשך השנה הם היו שם 15 פעם, לא יותר, אני שם לב לזה.	
רפי מלצר:

	יש להם בעיה איפה לעצור את האוטו.

חזי שוורצמן:

	יש לנו בעיה פיזית.

אברהם רביץ:

	יש איזה פיקוח על ההוראה שלכם בדבר משאיות העולות ירושלימה, שלא יעקפו אחת את השנייה בדרך.

היו"ר אברהם פורז:

	מותר להן. על זה אני נאבק עם משרד התחבורה.

אברהם רביץ:

	בעיתון היה כתוב שאסור להן.

היו"ר אברהם פורז:

	לצערי, מותר להן.

חזי שוורצמן:

	כרגע מותר להם.

	בנושא אכיפת הנת"צים. מבחינה גיאומטרית אנחנו צריכים חניות בצד כדי לעצור את הרכבים, הרי אי-אפשר לעצור אוטובוס בנת"צ עצמו, כי הנת"צ ייסתם. זה דבר שלא תוכנן בארץ ולא קיים בארץ.

	בשורה התחתונה, אנחנו בעד המדיניות של עדיפות של תחבורה ציבורית.

היו"ר אברהם פורז:

	אין שום בעיה להציב מישהו בקטע שרואה את העבירה, ואחרי הפנייה או אחרי הצומת לעצור אותו בצד.

אברהם רביץ:

	לא צריך לעצור אותו, אפשר לשלוח לו דוח הביתה.

היו"ר אברהם פורז:

	אני אספר אנקדוטה. פעם עברתי קורס שוטרים צבאיים בצבא, אחר כך לא עסקתי בתנועה. בשעתו היינו עושים מכמונת מהירות עם שלוש תחנות: תחנה אחת - מכניסת הרכב; תחנה שנייה - הסטופר; תחנה שלישית - עוצרים את הרכב. אין בעיה שמישהו יראה את העבירה וידווח בקשר, ואחר כך בצומת יעצרו אותו, לא חייבים לחסום את הנתיב.

אברהם הירשזון:

	אתה יכול בצומת לפנות ימינה, והכביש ממשיך הלאה, ואין אפשרות לעצור, ואז יש בעיה, הוא בורח.

אברהם רביץ:

	למה צריך לעצור? שלח לו דוח הביתה.

היו"ר אברהם פורז:

	אתה צריך לוודא שזה האיש.

אלכס לנגר:

	אדוני היושב-ראש, כל ההערות שלך נכונות. אל תשכח שבאופן היסטורי באים כל מיני כבישים לנת"צים האלה, בכל מיני סיטואציות, ובכל מיני מגבלות ואילוצים. עכשיו אנחנו עושים עבודה רצינית, והכנו הנחיות לתכנון נת"צים, והמתכננים מתייחסים באמת לכל ההיבטים שמדובר בהם, כולל סימונים, כולל אכיפה. לכן, נת"צים חדשים שנסלול יהיו כבר באמת ברמה יותר גבוהה, ויקפידו על אותם דברים שבעבר לא הקפידו עליהם.

אריה רסלר:

	שים מצלמה מעל הנת"צ, ואף אחד לא ייכנס אליו.

היו"ר אברהם פורז:

	יכול להיות שאפשר לצבוע את הכביש. בארמון בקינגהאם כביש אדום.

אלכס לנגר:

	אפשר לצבוע אותו צהוב כולו.
	
אברהם רביץ:

	אברהם פורז, כשמילאתי את מקומך הבטחתי שנציג אגד ונציג דן יוכלו להתבטא.

היו"ר אברהם פורז:

	אנחנו לא נקפח אף אחד. בבקשה.

רפי מלצר:

	אני אסטרטג בדן, הרבה שנים אני עוסק בנושא הזה, ויש רצוי, יש מצוי, הצרה שאנחנו תמיד בחצוי. החצוי הוא לא פתרון לא לזה ולא לזה.

	אנחנו פועלים בגוש דן הרבה שנים, ולפני שש שנים ישבתי אתך במזנון ודיברנו על הנושא של עדיפות לתחבורה ציבורית. החלו לעשות מהלכים טובים מאוד, כולל המת"צ - מסלול מיוחד לאוטובוסים באזור הקריה - ניסינו לפתור את הבעיות. היו כמה בעיות, ועדיין הן קיימות. מערכת לא יכולה לפעול בקטעים, צריך רציפות של מערכת. בקטעים של שדרות ירושלים, שאתה משיג עדיפות בבוקר, ומוציא 100,000 איש מבת-ים לתל-אביב, מעבר לזה כמעט לא נעשה שום דבר. 

היו"ר אברהם פורז:

	מהדיווחים שאתם מקבלים, מה מידת האכיפה? מה מידת הציות?

רפי מלצר:

	נעשו פעולות, כולל בדרך ז'בוטינסקי, שאמורות לתת עדיפות לתחבורה ציבורית, וכאן הנושא של הרווח למשק.

היו"ר אברהם פורז:

	רציתי לשאול אותך שאלה, ולא שמת לב. האם יש אכיפה?

רפי מלצר:

	זה נאכף ב100%-, כמו בקריה. למה? יש אגרה מדויקת, ויש מכשול פיזי. הבעיה במכשול הפיזי, וכאן יש לי חילוקי דעות, אני לא רוצה להסתכל על דוגמאות מחוץ-לארץ - - -

היו"ר אברהם פורז:

	בשדרות ירושלים, בשעות האלה, אף אחד לא נכנס?

רפי מלצר:

	אף אחד לא נכנס. לעתים רחוקות יש שם שוטר. מ06:30- עד 09:00 הכביש סגור. מישהו עשה חשבון ממוצע, נדמה לי אתה אמרת "אחד לדקה". אני מזמין אותך לשם. הממוצע הוא אותו ממוצע שעל-פיו הפרופסור טבע בבריכה שהעומק הממוצע שלה הוא 40 ס"מ. אתה רואה שם ארבעה-חמישה אוטובוסים, אחד אחרי השני. עד שנגיע לרכבת כלשהי, עוד שבע-שמונה שנים, בינתיים השירות חייב להינתן על-ידי אוטובוסים.

	יש פה היררכיה של דרכים. אני יודע שיש תוכנית לאגד מול משרד התחבורה. הנושא זז. אם קודם עיקר הפקקים היו במרכז העיר, היום הם מתחילים גם להיגרר לכניסה לעיר. יש תוכניות, אמרו שהעלות היא גבוהה. אני רוצה להדגיש ולומר: חייבים להסתכל על זה, ואולי עכשיו בתוכניות יש, אבל בתל-אביב יש לנו תוכנית לעשות רצף, ואז נרוויח את הכסף, לא אנחנו - המדינה. אני מציע להסתכל בהיבט הכללי על הנושא הזה.

ישעיהו דרורי:

	המדינה תרוויח והציבור ירוויח.

רפי מלצר:

	צריך לתת לעניין עדיפות, אני לא יודע איך זה ישתקף כאן בחוק, או במשהו אחר, אבל זו הכוונה. תודה.

היו"ר אברהם פורז:

	כן, אדוני.

פרדי הרשקוביץ':

	אני יועץ ליושב-ראש אגד, ולשעבר סגן ניצב במשטרה. אני רוצה לשתף אתכם בביקור שלי לפני שבוע בלונדון. כשמדברים על אכיפה, יש מערכת בלונדון, ואני אנסה לתאר אותה בכמה משפטים. מישהו דיבר פה על מצלמה. יש מערכת אכיפת נת"צים בלונדון, שעובדת על בסיס מצלמות וידאו, והיא עובדת. השיטה מחולקת לשתיים: יש מצלמות וידאו על האוטובוסים למעלה - כאשר הכוונה לאכוף נת"צ לכל אורך הנת"צ. מדובר בשתי מצלמות שמצלמות בו-זמנית, על סרט וידאו, כשלנהג אין שום גישה לסרט, אלא לגוף מסוים, שמיד אסביר איך הוא פועל. האמצעי השני הוא מצלמות קבועות בצדי הדרך, שוב, מצלמות וידאו.

	הוקם גוף מיוחד, שאוכף את העניין הזה.

היו"ר אברהם פורז:

	שם לא נכנסים לנת"צים בתשלום.

פרדי הרשקוביץ':

	מדובר על אכיפת נת"צ פרופר.

היו"ר אברהם פורז:

	אנחנו דנים בסוגיה אחרת.

פרדי הרשקוביץ': 

	מישהו דיבר על בעיית האכיפה בנת"צ. יש אכיפה מאוד מאוד אינטנסיבית ומאוד יעילה בנת"צ, ואם רוצים לפנות נת"צים לשעות העומס, מישהו דיבר על כך שאין אפשרות לאכוף. יש אפשרות, וזה נעשה שם בצורה יוצאת מן הכלל.

היו"ר אברהם פורז:

	מי עוד רצה לומר משהו, ולא אמר?

ציפי איציק:

	אני רוצה שנחזור להצעת החוק שאנחנו מדברים עליה. הצעת החוק הזאת לא מדברת על בניית כבישים חדשים, היא מדברת אך ורק על הקצאת נתיבים קיימים, הסמכתו של שר התחבורה להכריז על נתיבים קיימים כנת"צים. אנחנו מדברים אך ורק על זה, לפי הצעת החוק הזאת, לא כפי ששמענו כאן מהדוברים.

היו"ר אברהם פורז:

	הגברת בנדלר, היועצת המשפטית.

אתי בנדלר:

	יש לי תחושה שהצעת החוק הזאת, או הסעיף הזה, הוצג כנת"צים, ולי יש תחושה שאנחנו בעצם מדברים על כבישי אגרה, שתהיה בהם עדיפות לתחבורה ציבורית, ותכף נברר את זה.

עופר לינצ'בסקי, הסברת שהאגרות שיגבו יאפשרו בעצם לממן נת"צים, וכן מגרשי חנה וסע.

עופר לינצ'בסקי:

	לתחבורה ציבורית.

אתי בנדלר:

	או לכלי רכב פרטיים.

	בהתאם למדיניות של האוצר שלא לגבות אגרות ייעודיות, השאלה שלי איך אפשר יהיה להבטיח שהאגרות שייגבו בכבישים האלה, אכן, ישמשו למטרות האמורות.

היו"ר אברהם פורז:

	מי יגבה את האגרות?

עופר לינצ'בסקי:

	או הזרוע הארוכה של המדינה או זכיין.

אלכס לנגר:

	אנחנו מעדיפים זכיין. ניהול פרטי.

אתי בנדלר:

	בהמשך לקו המחשבה שלי, רציתי לדעת איזה סוג של פיקוח אתם מציעים שיהיה, כדי להבטיח שהשר יכריז על נתיב כנתיב שמיועד לנת"צ למטרות תחבורתיות בלבד, ולא כמכשיר לגביית אגרות.

עופר לינצ'בסקי:

	דבר ראשון, יש הבדל בין מה שאת קוראת, בצדק, "אגרה ייעודית", לבין זה שאנחנו נקצה משאבים לטובת תחבורה ציבורית זמינה וזולה, לטובת סלילת כביש נוסף, לטובת חניוני חנה וסע, אלה שתי סוגיות נפרדות. למה אני מתכוון? אני יכול לספק לך, למשל, תחשיבים שעשינו לגבי הפיילוט על כביש מס' 1. מה לומדים ממנו? שבתרחיש סביר של מספר מאות כלי רכב ליום, שייסעו בנתיב הזה עם אגרה סבירה, לא מדובר על אגרה בשמים, מדובר על כמה שקלים, אי-אפשר לממן אפילו פסיק. אני אומר כך: אוצר המדינה לא יכול להתעשר מזה. אם רוצים תחבורה ציבורית זמינה וזולה, אם רוצים לבנות חניון חנה וסע שאינו בנמצא, אם רוצים לסלול נתיב חדש - - -

היו"ר אברהם פורז:

	איפה אתה רוצה לעשות את הפיילוט?

עופר לינצ'בסקי:

	על כביש מס' 1.  יש מספר אלטרנטיבות, אבל יש כבר הסכמה בקרב גורמי המקצוע, שכביש מס' 1 מתאים. מדובר על זה שזה יהיה מאזור שפירים או נתב"ג עד קיבוץ גלויות בתל-אביב, ויש התלבטות אם להוסיף לזה זרועות מכביש מס' 4.

היו"ר אברהם פורז:

	הכוונה שלהם היא לעשות את הנתיב הקיצוני השמאלי או הימני?

עופר לינצ'בסקי:

	זו שאלה מאוד מסובכת. יש קונספציות הנדסיות שאומרות באמצע, ויש כאלה שאומרות בצד. בצד יש יתרון שיש שוליים, ואז, נניח, משטרה יכולה לעצור, או, אם רכב נתקע, הוא לא חוסם את הנתיב. 

היו"ר אברהם פורז:

	בקטע תחבורה ציבורית זה תמיד הנתיב הימני.

אביעד ויסולי:

	בארצות-הברית זה הנתיב השמאלי. הסיבה היא הכניסות והיציאות, ואז לא צריך להסתבך.

היו"ר אברהם פורז:

	בארצות-הברית גם יורדים שמאלה מנתיבי כבישים מהירים. אגב, עכשיו גם בארץ.

עופר לינצ'בסקי:

	בדרך פתח-תקווה זה נתיב אמצעי.

היו"ר אברהם פורז:

	זה משהו אחר. אני מדבר על כביש שהוא לא מופרד פיזית.

עופר לינצ'בסקי:

	כיוון שהיה כאן דיון גדול על אכיפה משטרתית, אני רק רוצה להסביר שהכוונה היא הפרדה פיזית. אני לא מאמין, ואני חושב שאף אחד לא מאמין, בטח לא במצב שרוצים שזה יפעל טוב. ואם רוצים לגבות גם מחיר מסוים מכלי רכב פרטיים, ברור שצריכה להיות הפרדה פיזית, אחרת זה לא עובד טוב. זה עובד חצי טוב, טוב זה לא עובד אף פעם. לכן, אנחנו מדברים על הפרדה פיזית.

	אני ארים את הכפפה, ואספק לך נתונים, אתי בנדלר. זה לא מכסה, אפילו לא את עלויות ההון של הקמת תשתית כזאת, זה דבר מאוד כבד. לבנות בין 15 ל20- ק"מ על כביש מס' 1. זה אומר להקים שני חניוני חנה וסע של 2,000 כלי רכב, זה לא מכסה את עלויות ההון, זה סך-הכול הופך את זה לכלכלי, וכן זה הופך את התשתית, שהיא באמת 80% מהזמן פנויה, למשהו קצת יותר יעיל, וכן קצת פרגמטיות. רבותי, אתם יכולים להסביר עד מחרתיים, אבל בסוף תראו את מדינת ישראל, זה לא עובד אחרת. 

	יש כאן הצעה שאני מסכים לגביה ב100%- עם שייקה דרורי וב100%- עם אריק פלדמן, וצריך לעודד את התחבורה הציבורית, ואנחנו מציעים כאן הצעה פרגמטית, שתאפשר לעשות זאת.

היו"ר אברהם פורז:

	תודה. רבותי חברי הכנסת, אתם תרצו לומר משהו? אם לא אני אסכם.

אברהם הירשזון:

	אנחנו הרי נמצאים בנושא הזה בשלבים של לימוד והבנה. יותר קל עם שאלות מתפרצות בקטע הזה כדי להבין את הדברים, מאשר לנסות לסכם.

אברהם רביץ:

	אני מציע לעצמנו להשתחרר, לפעמים צריך להשתחרר מדברים טובים. לא יקום שום דבר, וצדק ידידנו עופר לינצ'בסקי, אם אנחנו נתבצר מאחורי, אני לא רוצה לקרוא לזה יפיפות נפש, כי אני רואה את זה באופן חיובי, וליפות נפש תמיד יש קונוטציה שלילית. אם אנחנו לא נשתחרר מהתפיסה הזאת של כביש לעניים וכביש לעשירים, לא יקום ולא יהיה, ויסבלו גם העניים וגם העשירים, והעניים יותר. הייתי מאוד רוצה, על תקן של עני, שלידי, כל העשירים ייסעו בכביש אחר, זה יקל עלי גם כן.

	לכן היתה לי אל האוצר קריאת ביניים מלכתחילה. שאלתי: מה, אתם הולכים לבנות כביש כזה? זה לא ייבנה, בואו נהיה פרקטיים. אם אנחנו רוצים להקל על התחבורה הציבורית, וכדי להקל על התחבורה הציבורית, כדי לממן את הדבר הזה במידה מסוימת, אנחנו חייבים להזרים לתוכו תחבורה אחרת שתשלם. דרך אגב, לא תמיד עניים ועשירים. גם עשיר רוצה לחסוך כסף, אם זה לא דחוף לו מאוד, וגם עני - מדובר כאן על שקלים - יהיה מוכן, כשהוא חייב להגיע במהירות לאיזה עניין, לשלם כמה שקלים. הוא חוסך לעצמו את הדלק, את המוטוריזציה, לנסיעה איטית בכבישים העמוסים. 

	צריך להשתחרר מזה וללכת על הדבר הפרקטי, שהוא נותן לנו איזה סיכוי לסייע במידה מסוימת לתחבורה הציבורית.

	אני רואה לפנינו הרבה בעיות, אבל רוב הבעיות שהוזכרו כאן הן בעיות טכניות. יש מדינות אחרות שעשו לנו שירות, הן כבר למדו ומצאו פתרונות, והן לא חתמו עליהם אצל רשם הפטנטים, ואפשר ללמוד מהן, ולעשות את זה. אנחנו לא צריכים להמציא את הגלגל היום, רק לתת לגלגלים לנסוע.

היו"ר אברהם פורז:

	חבר הכנסת הירשזון.

אברהם הירשזון:

	יש לי כמה שאלות: א. נציגת אדם, טבע ודין העלתה את העניין, האם זה לגבי נתיבי תחבורה חדשים?

אתי בנדלר:

	אמרו בפירוש שלא.

אברהם הירשזון:

	מדובר רק על הקיימים?

עופר לינצ'בסקי:

	לא.	

ציפי איציק:

	זה מה שכתוב בהצעת החוק.

אתי בנדלר:

	כמה כבישים חדשים שיספיקו לסלול בשלוש שנים, אפשר עוד יהיה להכריז על זה, אבל בעצם זו הוראת שעה לשלוש שנים.

אברהם רביץ:

	יתחילו עם מה שאפשר.

אלכס לנגר:

	אנחנו נתחיל בנתיב רביעי בכביש מס' 1, זו הכוונה.

עופר לינצ'בסקי:

	אם זה לא ברור, בואו נדבר. הכוונה היא כבישים חדשים או קיימים. אם זה לא ברור, תקנו. זו עמדת הממשלה.

לאה ורון:

	כמה כבישים חדשים תספיקו לעשות בשלוש שנים?

עופר לינצ'בסקי:

	זו באמת מגבלה.	
 
אברהם הירשזון:

	דבר שני. אני מציע שנוריד את המינוח, שכסף שייגבה מהשימוש בכבישים האלה יינתן לשיפור התחבורה הציבורית או כל דבר אחר. אין כסף צבוע במדינת ישראל. משום שמחר משנים את הדברים, חבל על הזמן. המדינה צריכה להשקיע, אז היא תשקיע, כשייכנס הכסף הזה הוא יהיה חלק מקופת המדינה. ברגע שהמס המקביל הוא לא כסף צבוע יותר, נפלו כל המסים הצבועים. חבל על הזמן, בואו לא נשלה את עצמנו, זה לא יהיה.
	דבר שלישי. אנחנו, בבסיס, מדברים על נתיבי תחבורה ציבורית. נקודה. האוצר בא ואומר: שמע, אם כבר יש נתיב תחבורה ציבורי, והנתיב הזה עומד ריק, והוא לא יהיה מלא בשעות מסוימות, ואתה יכול להקל על התנועה, תכניס לשם גם כלי רכב פרטיים, ואם הם נכנסים לשם שיעשו אותו גם כלכלי, וישלמו אגרה מסוימת. אני לא רואה בנושא הזה, עם כל הכבוד, מסלול לעשירים ומסלול לעניים. לא מדובר על הוצאות גדולות, וכך, גם האיש שידו לא משגת, אם הוא ייסע במסלול שהוא לא משלם כסף, הוא ייהנה מזה שאדם אחר נוסע במסלול אחר ומשלם כסף, יהיה לו יותר פתוח, יהיה לו יותר קל לנסוע. 

היו"ר אברהם פורז:

	רבותי, עוד לא נכנסו לסעיף באופן פורמלי, זה עוד צריך לעבור אלינו באופן טכני.

אברהם הירשזון:

	יש לי נושא נוסף.

היו"ר אברהם פורז:

	כן, בבקשה.

אברהם הירשזון:

	נושא רביעי הוא הצהרתו של יושב-ראש דן. אני מציע שנקים ועדת בדיקה לראות אם הוא עומד בהבטחתו.

ישעיהו דרורי:

	אני חוזר עליה: אם יהיו יותר נת"צים בגוש דן, המהירות המסחרית תעלה, ורוב החיסכון שיהיה לנו מהצד התפעולי ילך להוזלת התעריפים.

היו"ר אברהם פורז:

	כפי שאמרתי קודם, באופן פורמלי, הסעיף הזה עדיין איננו ממש פורמלי אצלנו, שנוכל לקדם אותו לקריאה שנייה ושלישית.

	המודל הזה בא מתוך הנחה שאפשר לגרום לכך שאנשים יעזבו את המכונית בבית או בחניון, כי הם בסופו של דבר מגיעים בתחבורה ציבורית יותר מהר, בגלל הפקקים. זה כבר קורה ברכבת, למרות שהרכבת מקרטעת, והיא לא קיבלה את המשאבים. אבל כבר היום, אני יודע גם מידיעה אישית, לא שאני עושה את זה, אבל אחרים עושים את זה, הקו, למשל, נתניה-בית יהושע, הקריה, או רחובות, משמש להרבה אנשים, שיש להם מכונית פרטית, חלופה רצינית. לא שאין להם כסף לשלם על הדלק, כי הם מבינים שאחרת הם תקועים בפקק. הם עוזבים את המכונית או בבית-יהושע, תסתכלו מה שקורה שם, או בתחנת רחובות, תראו מה קורה שם.

	אומרים לנו: למה שרק רכבת תעשה את זה? גם אוטובוס יעשה את זה, גם הוא יודע לעשות את זה, אם לא מפריעים לו. הרי מה החוכמה של הרכבת? - שלא מפריעים לה. היא נוסעת בלי הפרעה.

ישעיהו דרורי:

	במקום מסילות, תן כבישים.

היו"ר אברהם פורז:

	במובן הזה מדברים על תשתית קיימת, ושימוש יותר רציונלי בה ולא בתשתית חדשה.

עופר לינצ'בסקי:

	גם וגם.

היו"ר אברהם פורז:

	גם תוך שלוש שנים אתם לא תסללו נתיבים.

	אני מבין שאם יש מצב שבו הנתיב הימני או השמאלי בכביש מס' 1 פנוי, ואוטובוסים נעים בו במהירות, ולעומת זאת, ביתר הנתיבים אתה תקוע בפקק 40 דקות בכניסה לעיר, יש כמה אנשים שיעשו חשבון ויגידו: אני משאיר את האוטו בבית, אני מתחבר עם האוטובוס.

	הרי יכולנו לעשות את אחד מהנתיבים האלה כבר היום נתיב ייחודי לתחבורה ציבורית, וליצור את זה בלי שום קשר לכל יתר הדברים. באים אנשי האוצר והתחבורה, ובאופן הגיוני אומרים: פה הגזמנו. מה הגזמנו? יצרנו אומנם נתיב אחד לתחבורה ציבורית, שהוא שוטף וקולח, אבל הנתיב הזה יכול לשמש גם כלי רכב פרטיים במקביל, ואנחנו רוצים לעשות דבר יותר רציונלי.

	פה יש דבר בהצגת הדברים. אם הנתיב הזה מוצג כנתיב אגרה מופרד, בתשלום, אז אפשר להגיד: הוא נתיב מופרד בתשלום, והאוטובוסים, בגלל הכמות והגודל, הם מקבלים הנחה, ואולי בכבישים מהירים בעולם אוטובוסים מקבלים הנחה. אבל אם אתם מציגים את הדבר כך שהנתיב הוא לתחבורה ציבורית, אבל משתמשים בו גם אנשים שמשלמים זה נראה רע.

	מעבר לזה, גם צריך להיות ברור, שבאיזה מקום האגרה הזאת היא לא כסף שהלך ממשלמי המסים ונעלם באוויר, אלא מושקע בעניינים תחבורתיים: בהרחבה, שיפוץ וכן הלאה. אז העסק נראה אחרת.

	אני לא פוסל את זה שהמדינה סללה כביש בעבר, והיא מחליטה מאיזה טעם להפוך אותו לכביש אגרה, אולי זה גם קרה בעולם, הרי בסופו של דבר, גם אם מישהו יתפעל את זה, הכסף חוזר לקופה הציבורית. 

	לכן, כל ההצגה שזה נתיב לתחבורה ציבורית, שמשתמשים בו כלי רכב פרטיים, היא הצגה לא נכונה. הייתי מגדיר את זה ככביש אגרה.

רפי מלצר:

	יש פה בעיה. קובעים שקודם הנת"צ ימלא את הנתיב, במידה ויהיה מקום, אז ייכנסו רכבים פרטיים. אחרת אין עדיפות.

היו"ר אברהם פורז:

	יכול להיות שבתנאי שוק משוכלל, המחיר עולה כל יום או יורד, לפי הביקוש וההיצע. במערכת אלקטרונית מאוד משוכללת יש מכרז בכניסה לעיר לנתיב, והוא אומר לך, וזה בסדר גמור: בשעה זאת זה יותר זול, בשעה זאת זה יותר יקר, עכשיו הנתיב התמלא, אין בכלל כניסה אליו, אפילו בשביל מיליון דולר. אבל, קודם כול, הנתיב צריך להיות מוגדר ככביש אגרה. בכביש אגרה אפשר לעשות סידורים פרוטקציוניסטיים כאלה או אחרים לתחבורה הציבורית, אבל לא להציג את זה ככביש לתחבורה ציבורית שנכנסים אליו כלי רכב פרטיים של מי שידו משגת. אולי אני עושה כביכול הבחנה סמנטית, אבל היא חשובה.

ישעיהו דרורי:

	אבל אנחנו לא מעודדים את השימוש בתחבורה הציבורית. והעיקר הוא עידוד לשימוש בתחבורה ציבורית.

היו"ר אברהם פורז:

	ההנחה היא שלא כולם ירצו לנסוע בנתיב הזה, וגם פה יש איזון מאוד פרובלמטי. אם, כמו שאמרו פה, הנתיב הזה ישחרר את הנתיבים האחרים, אז פראייר מי שמשלם. אין לך סיבה לנסוע בכסף, כשאתה יכול לעשות אותו דבר בחינם. דבר שני, חייב להיות מצב שהנתיב הזה יותר פנוי, כי אחרת לא ישתמשו בו. הוא חייב להיות עדיף, כי הוא מתחרה. על מה הוא מתחרה? הוא מתחרה על הזמן שלך.

	עזבו את כביש חוצה ישראל, שהוא למעשה אולי כביש בלי חלופות. אבל, בהרבה מאוד מדינות בעולם אתה רואה את הכביש המהיר ואתה רואה את הכביש הרגיל מתפתל לידו, ממש במקביל אליו. אלא מה? הכביש המהיר הוא מהיר, הוא עם מחלפים, הכביש הרגיל נכנס לכפר, יוצא מהכפר, יש לו רמזור, אין לו רמזור. למשל, כשאני נוסע לטיול, אני יורד מהכבישים המהירים ונוסע בכיף בכביש הרגיל, לא אכפת לי שיש קצת פקק, זה משהו אחר. אבל אם אני ממהר, אני לא אעשה זאת.

ישעיהו דרורי:

	זה הישג שולי, כשאתה מאפשר לרכב פרטי שייסע יותר מהר אל תוך הערים. המטרה המרכזית היא להפחית את העומס בכניסות לגוש דן, לצמצם את הגודש בגוש דן, זו המטרה המרכזית. הוא ייכנס לתל-אביב, מה הוא יעשה? הוא הגיע מהר לתל-אביב, ויעמוד בתל-אביב, בפקקים בתוך תל-אביב.

היו"ר אברהם פורז:

	אפשר לעשות דבר פשוט, אפשר להכריז מחר שאף מכונית פרטית לא נכנסת לתל-אביב, כולם ינועו באוטובוסים, גם את זה אפשר לעשות. המטרה של משרד האוצר ומשרד התחבורה היא מטרה ראויה, הם באים ואומרים: אנחנו רוצים להקל על התחבורה הציבורית, אבל לא סתם להשאיר כביש ששני שליש ממנו לא מנוצל. זה חבל. בתור מישהו שמפעיל אוטובוסים, אני מבין שיש לך עניין שהמכוניות הפרטיות יגיעו באיחור.

ישעיהו דרורי:

	זה עניין לאומי, זה לא עניין פרטי.

היו"ר אברהם פורז:

	הבנתי.

	אני מציע לאנשי משרד התחבורה וגם לאנשי האוצר, שהמודל יהיה אפשרות להפוך נתיבים לנתיבי אגרה - לא כל הכביש הוא אגרה, אלא יש נתיבים שהם נתיבי אגרה - ולעשות את ההסדרים שהתחבורה הציבורית מקבלת הנחות, ואז שווה לה לנסוע בנתיב הזה. צריכה להיות גם הפרדה מאוד ברורה, לא יכול להיות מצב שעם שני גלגלים נכנסת לכביש האגרה ויצאת ממנו. או באופן אלטרנטיבי, אם אתם רוצים רק לקדם תחבורה ציבורית, אתם יכולים שוב ללכת למודל של אוטובוסים וכן הלאה, ומכוניות פרטיות משני נוסעים ומעלה.

יהודה רסלר:

	שים מצלמה בין 06:30 ל10:00- ואף רכב פרטי לא ייכנס.

היו"ר אברהם פורז:

	הוא לא רוצה את זה.

יהודה רסלר:

	הם מנסים לעשות טרמפ למטרה שולית, הכסף לא משמעותי.

היו"ר אברהם פורז:

	הוא בא ואומר, שגם בין 06:00 ל09:00- הקיבולת של הכביש יכולה להכיל רכבים נוספים.

יהודה רסלר:

	אוטובוסים ממלאים אותו.

אלכס לנגר:

	זה שאתה צועק, זה לא אומר שזה נכון.

היו"ר אברהם פורז:

	רבותי, הם טוענים שגם בשעת השיא האוטובוסים לא נותנים, אלא קיבולת, נניח, של רבע או שליש.

עופר לינצ'בסקי:

	לא רבע אפילו, אלא חמישית או שישית.	

רפי מלצר:

	תלוי באיזה ציר.

היו"ר אברהם פורז:

	רבותי, יש פה שני דברים נפרדים. זו דעתי, ויש פה עוד חברי כנסת. דבר אחד הוא לעשות נתיבי אגרה. נתיבי אגרה צריכים להיות מופרדים, הם באגרה, משלמים, התחבורה הציבורית יכולה לקבל שם הנחות, כי יש יתרון לגודל. זה סיפור אחד. סיפור שני הוא נתיבים ייחודיים לתחבורה ציבורית. אם אתם רוצים שלא יהיו 100% אוטובוסים ומוניות, תעשו קריטריון תחבורתי, לא כספי. תעשו קריטריון של שני נוסעים ומעלה, לדוגמה. תנסו את זה. 

אלכס לנגר:

	אתה מנסה להציע לנו משהו שנכשל.

היו"ר אברהם פורז:

	בגלל האכיפה הוא נכשל.

אלכס לנגר:

	הוא נכשל בגלל הרבה סיבות, בין השאר גם אכיפה.

עופר לינצ'בסקי:

	זה לא עובד בשום מקום.

היו"ר אברהם פורז:

	רבותי, אני לא מסכים אתכם שבהיעדר אכיפה הכול צריך להיכשל.

עופר לינצ'בסקי:

	זה לא רק אכיפה.

היו"ר אברהם פורז:

	אני לא יודע אם יש מחקרים בעולם, אבל אני מניח שיש, כי אם יש בין לוס-אנג'לס לסאן-דייגו כביש עם הנתיבים האלה, בטח יש ניסיון. נניח שאנחנו מחליטים שהנתיב הימני בכביש מס' 1 מנתב"ג ועד קיבוץ גלויות, אחד משלושת הנתיבים, הימני, למשל, מיועד רק לרכב ציבורי ורכב שיש בו שני נוסעים ומעלה, נניח שמחליטים את זה, המשטרה לא יכולה לאכוף את זה?

עופר לינצ'בסקי:

	אני לא אומר שהיא לא יכולה לאכוף, אני אומר שזה לא מועיל.

היו"ר אברהם פורז:

	אני אשאל את אלכס לנגר, הוא מומחה לתחבורה, אתה מומחה לכסף. למה זה לא טוב?

אלכס לנגר:

	אתה הרי רוצה להשפיע על ההתנהגות של המשתמשים בדרך באופן שישרת את המטרה להוריד את העומס, פעם אחת שיעברו לתחבורה ציבורית ופעם שנייה שיעשו חישוב של כדאיות בשימוש בתשתית שהיא מאוד יקרה, זה יביא לשינוי דפוסי נסיעה ככל הנראה. וזה איזה צעד בכיוון הזה.

היו"ר אברהם פורז:

	אחד שאין לו נוסע נוסף?

אלכס לנגר:

	מה היתה התפיסה ביסוד כל המחשבה של ארבעה נוסעים ברכב ב-HOV האמריקני? המחשבה היתה להעלות את שיעורי התפוסה הממוצעים ברכב פרטי. אמרו: היום שיעור התפוסה הממוצע ברכב פרטי הוא 1.3-1.2, אלה סדרי הגודל בכל העולם, אנחנו רוצים להעביר את זה ל1.5- או יותר. זה לא קרה בשום מקום בעולם, ולא שינה את דפוסי הנסיעה. מה שהשתנה, זה לפעמים השימוש בנתיבים.

היו"ר אברהם פורז:

	מר לנגר, אתה צריך לשכנע גם אותי וגם את חבר הכנסת רביץ. באיזה מקום אתה רוצה שהנתיב של התחבורה הציבורית יהיה יותר פנוי, ואתה לא רוצה להגזים, אתה לא רוצה למלא באופן מוגזם. יש כל מיני אפשרויות איך לנפות חלק מהמכוניות מהנתיב הזה. אתה לא רוצה לפנות את כולם, אתה רוצה לפנות רק את חלקם. נניח, שלי אין נוסע נוסף, מה אני יכול לעשות, אלא אם כן אני קונה לי בובה של חנות ראווה ושם אותה לדמה לידי, ונניח שנעשה מזה עבירה הכי חמורה, כמו מרמה בנסיבות מחמירות, נעשה מזה פשע. אין לי נוסע נוסף במכונית, ואין לי סטודנטים שעומדים ומחכים. אין לי ברירה, אני צריך להחליט אחת משתיים: או שאני נוסע בנתיב העמוס או שאני לוקח את האוטובוס. ואז חלק מהאנשים יגידו: אין לי נוסע נוסף, אני משאיר את האוטו באיזה מקום ועולה לאוטובוס. זה לא יקרה? זה כן יקרה. כשאתה אומר לי שאי-אפשר לאכוף, את זה אני לא מקבל.

עופר לינצ'בסקי:

	זה לא רק אכיפה.

	בכביש מס' 1 לכיוון תל-אביב, שעת שיא, נוסעים כ6,000- כלי רכב בשעה, ממוצע מקדם המילוי של כלי רכב במדינת ישראל 1.2.

היו"ר אברהם פורז:

	2,000 בכל נתיב.

	כמה אוטובוסים אתה רוצה להכניס באותה שעה?

עופר לינצ'בסקי:

	רגע. במקביל נעים משהו כמו 200 אוטובוסים לשעה לכיוון תל-אביב בבוקר, באותה שעה.

היו"ר אברהם פורז:

	רק 200 אוטובוסים?

ניצן יוצר:

	עוד פחות. נעים 100 אוטובוסים, שהם שווי ערך ל200- רכבים פרטיים.	

קריאות:

- - -

עופר לינצ'בסקי:

	אני אסביר למה זה לא עבד בעולם. בתוך 5,000 כלי הרכב יש בערך 2,000 כלי רכב שנוסעים עם יותר משני אנשים. מה קרה בעולם? אלה עם יותר משני אנשים הלכו לנתיב המיוחד הזה. לא השתנו ההרגלים. כל הרעיון הוא לשנות הרגלים. כל הרעיון הוא לעודד תחבורה ציבורית. אלה שנסעו עם שני נוסעים עברו לנתיב המיוחד, והוא נהיה נתיב רגיל.

היו"ר אברהם פורז:

	תן לי שוב את הנתונים. זה בתיאוריה או שזה אמפירי?

עופר לינצ'בסקי:

	אלה המספרים. נוסעים בערך 6,000 כלי רכב לשעה לכיוון, ממוצע מקדם המילוי של כלי רכב בארץ הוא בערך 1.2, זה אומר שיותר מ1,000- כלי רכב באותה שעה נוסעים מלאים, הם לא נוסעים עם נהג. זה גם באינטואיציה, זה ברור. על כל חמישה כלי רכב, אחד נוסע עם יותר מאדם אחד. זה מה שקרה בעולם. המלאים עברו לנתיב המיוחד, ולא השתנה כלום.

היו"ר אברהם פורז:

	אתה אומר: שניים ברכב לא פותר לי את הבעיה.

אלכס לנגר:

	אפשר לראות בשדרות ההסתדרות ובמקומות כאלה, שכמה כלי רכב פרטיים פה ושם, אלה שזכו שיהיו בהם ארבעה אנשים נכנסו לנתיב, ולא שינית את דפוסי הנסיעה.

היו"ר אברהם פורז:

	אתם מחפשים את קו פרשת המים, ואתם רוצים קריטריון כספי. איך אתם רוצים לגרש אותם? מכוח הכיס. אם המטרה היא לא לגבות כסף, יכול להיות שאפשר למצוא משהו שהוא לא כסף ומגרש. אחד הדברים האפשריים, שאפשר להגיד: בימים מסוימים רק מכוניות עם קידומת 2 נכנסות בנתיב הזה או הספרה האחרונה. 

עופר לינצ'בסקי:

	למה זה כבר לא קיים?

היו"ר אברהם פורז:

	באותו יום ייסעו מכוניות בנתיב הזה, שהספרה האחרונה שלהם היא 123, ובימים אחרים הוא צריך לנסוע בנתיב הרגיל.

אלכס לנגר:

	אלה שיטות שאנחנו לא מפעילים.
היו"ר אברהם פורז:

	כי זה מסובך.

אלכס לנגר:

	זה לא מסובך, זה לא נכון.

היו"ר אברהם פורז:

	נניח לרגע שהייתם מפעילים קריטריון על אותם 10,000 כלי רכב לשעה, נניח שהייתם מפעילים את הקריטריון של שלושה נוסעים ברכב. 

עופר לינצ'בסקי:

	אני לא יודע להגיד לך עכשיו כמה רכבים יש עם שלושה, אבל יש כאן בעיה בסיסית, כיוון שהדברים האלה לא תמיד צפויים. מספיק שבשעת שיא בבוקר הציפו אותך כלי רכב עם שלושה, ונכנסו בטעות 500 כלי רכב לנתיב.

היו"ר אברהם פורז:

	מה זה נקרא בטעות?

עופר לינצ'בסקי:

	סך-הכול צריך ש7%- מהתנועה יהיו עם שלושה אנשים ומעלה. ביום מסוים הם נכנסו, הנתיב לא פועל.

היו"ר אברהם פורז:

	באותו יום היו המון אנשים עם שלושה?

עופר לינצ'בסקי:

	מספיק ש7%- מהתנועה היא כזאת, כדי שהנתיב הזה ייסתם, והוא ריק מתוכן.

אלכס לנגר:

	מה שהוא אומר שאתה לא מנהל אז את הביקושים על הכביש. הרעיון הוא שאתה מנהל את התנועה באמצעות אגרה.

היו"ר אברהם פורז:

	אתה רוצה לנהל אותה באמצעות כסף, ואני אומר לך שקיימת אפשרות אחרת. אתה יכול לנהל אותה לפי מספר הנוסעים ברכב, ואתה גם יכול לעשות את זה נייד ולעשות שלטים מוארים שאומרים: עכשיו מותר לכל אחד, עכשיו מותר רק עם שני נוסעים וכן הלאה.

אלכס לנגר:

	הרזולוציה שאתה יכול לנהל באמצעות אגרה היא מדויקת יותר ומתאימה יותר מאשר על-ידי החלטות עקרוניות שיהיה קשה לאכוף אותן, ובכלל לנהל אותן.

היו"ר אברהם פורז:

	מר לנגר, אני מבקש לדעת, באותם 10,000 כלי רכב שנכנסים באותה שעה בבוקר לתל-אביב, איך מתחלקים מבחינת הנוסעים ברכב? איזה אחוז מתוכם עם נוסע אחד, כמה עם שני נוסעים, כמה עם שלושה נוסעים, כמה עם ארבעה נוסעים. יש נתון כזה?

אלכס לנגר:

	יש ספירות שנעשו בארץ, ננסה לשלוף את זה. אני חושב שיש. זה, אגב, שומר על דפוסים קבועים.

היו"ר אברהם פורז:

	אמרתי שיש שתי חלופות: החלופה הראשונה, לשיטתכם, נתיב אגרה, שכל אחד משלם, והחלוקה יכולה להשתנות. נתיב אגרה מופרד. אתה רוצה לתת הנחה לאוטובוסים - תנו; האפשרות השנייה היא להשאיר את מודל הנת"צים, אבל לעשות בו קודם כול אכיפה, ממש אכיפה, זאת אומרת, שכמעט כל מי שנכנס לנת"צ נתפס. לא אכפת לי מצלמה או משהו אחר.

אלכס לנגר:

	איך עושים את זה?

קריאה:

	אלפי דוחות בשבוע.

היו"ר אברהם פורז:

	יש מדינות שאם אסור, לא עושים. יש שוטרת, שוטר. השאלה הידועה "לא ראית את התמרור?", "את התמרור ראיתי, אבל אותך לא ראיתי".

	יש עניין של אכיפה, ואנחנו לא יכולים להסכים שאומרים לנו: אי-אפשר לאכוף. אם נטיל קנסות יותר כבדים ונציב מצלמות ואנשים ייתפסו, אפשר לאכוף.

אלכס לנגר:

	מה אמרנו כשהיינו ילדים על ו"אם" שאתה מעמיד. מניסיון החיים שלי, של 20 וכמה שנים, אז ו"אם" הזה לא מתקיים בסופו של דבר. אתה צריך לנקוט בצעדים שאתה חושב שהם מעשיים ואפקטיביים, ושיעשו את העבודה. אני מציע לך לנסוע ברחוב ז'בוטינקי ולראות מה קורה עם ההנחיות, מה קורה עם ההוראות ומה קורה עם תשתיות יקרות שהמדינה מימנה, ואיך הן לא מגיעות לידי ביטוי ואיך המשק לא מוציא מהן את התועלות. בשורה התחתונה התחבורה הציבורית מאבדת נוסעים כל שנה. והמגמה היא הפוכה ממה שאנחנו רוצים ללכת.

	אנחנו מציעים פה התנסות חדשה, שהיא תשנה את המגמה. להגיד "תעשו מה שעשיתם עד היום קצת יותר טוב", זה לא עוזר. אני תמיד מנסה להשתפר, אבל אני לא רואה איך ההשתפרות האישית שלי משפיעה על מערכת החיים שלנו.

	לכן, אנחנו כן צריכים ללכת להתנסות חדשה, שתעשה קפיצת כיתה, לפחות נתנסה בה. הצגנו את הארעיות של הצד הזה, ונלמד כולנו, אחרת נמשיך להתווכח.

היו"ר אברהם פורז:

	מר לנגר, כל מה שאני מנסה לומר לך הוא שיש שתי חלופות שמשלימות, לא סותרות. החלופה הראשונה שאתם עושים נתיב אגרה, יש נתיב אגרה, כל אחד נכנס, משלם אגרה, גם האוטובוס משלם אגרה. אתם רוצים לתת לאוטובוסים הנחה בגלל שהם גדולים - תתנו. העיקרון הוא: כולם משלמים אגרה. זה מודל א'.

	מודל ב' אומר: אנחנו לוקחים את הנת"צים הקיימים, קודם כול, מגבירים באופן דרמטי את האכיפה ואת הענישה, מפעילים אמצעים חדשים כדי לתפוס את העבריינים, משתדלים להרתיע, ובמקביל נותנים אפשרות לרכב פרטי להיכנס, נניח על-פי קריטריון שאפשר לבדוק ולאמוד אותו. אני לא מקבל את הדבר הזה שאי-אפשר לאכוף. אותי זה ממש מקומם.

חזי שוורצמן:

	מי אמר שאי-אפשר לאכוף? זה מה שאנחנו עושים כל הזמן.

ישעיהו דרורי:

	אבל אין אכיפה.

היו"ר אברהם פורז:

	אם הפתרון הוא, כמו שהציעו פה, שעל אוטובוסים ישימו מצלמות וידאו, וידעו שיש מצלמה ובסוף היום מפענחים, ומראים בצילום את המכונית שנסעה לפניו וחסמה את הנתיב, זו ראיה מצוינת.

אלכס לנגר:

	אני אומר כמעט בייאוש: משרד התחבורה הוא היחיד שעשה מעשה, הוא אמר: אם המשטרה, במגבלות שיש לה, עם כל המשימות, לא עושה מספיק בתחום הזה, אז אנחנו נרים את הכפפה. הבאנו מקורות, שהם במקום דברים אחרים, הבאנו 5 מיליון שקל כל שנה בשביל להגביר את האכיפה, ואנחנו נמצאים עכשיו במטרופולין תל-אביב במצב מוגבר, באכיפה מוגברת, צריך להבין מה זה אומר. זאת אומרת, הסיכוי שהדברים שאתה חושב שיקרו, אני לא רואה להם סיכוי.

היו"ר אברהם פורז:

	למה לא תציבו מצלמות וידאו?

אלכס לנגר:

	יש עם זה בעיות. המשטרה דיברה על זה, אנחנו הסכמנו שבתקציב שלנו זה ייפתר.

היו"ר אברהם פורז:

	אתה נותן כסף?

אלכס לנגר:

	נתתי.

היו"ר אברהם פורז:

	אתה מכיר את הפתגם "בעל המאה הוא בעל הדעה"?

אלכס לנגר:

	אבל זה לא עובד.

היו"ר אברהם פורז:

	אני לא מסוגל להבין, אלא אם כן תשכנע אותי, למה אי-אפשר בכל מיני מקומות שאתם יודעים שיש הפרה של נת"צים, להציב מצלמות וידאו שיקליטו כל הזמן,  בסוף היום זה יפוענח?

חזי שוורצמן:

	אכיפה מתקיימת היום בסיוע הנדיב של אלכס לנגר. אם יהיה עוד סיוע נאכוף יותר. אנחנו מכירים את הרעיון של מצלמות וידאו מזה שלוש שנים, מדובר לא רק על נת"צים בלונדון, מדובר על תוכנית של נתיבים אדומים.

היו"ר אברהם פורז:

	מה רע בזה?

חזי שוורצמן:

	זה מצוין כחלק מתוכנית כוללת. שם רק 30% מקלטות הווידאו מפענחים לדוחות. מדובר בגוף אזרחי שעושה את זה, לא מדובר באחוז גבוה של דוחות, האוטובוס מצלם, אז הוא מצלם.

היו"ר אברהם פורז:

	מספיק שיראו את המצלמה.

חזי שוורצמן:

	רק אחוז קטן מתממש לידי דוחות. אכיפה קיימת, בלי אכיפה לא תהיה תועלת לנת"צים, אבל צריך משאבים לזה.

היו"ר אברהם פורז:

	מר לנגר, תשתמשו בטכנולוגיות החדשות של מצלמות, תשתמשו בכל מיני דברים. אגב, את הקנסות גובים בסוף.

עופר לינצ'בסקי:

	חלק כן וחלק לא.

אלכס לנגר:

	אדוני היושב-ראש, תדע שעמדת משרד התחבורה, ואני יודע שגם עמדת משרד האוצר היא כזאת, שהמשטרה צריכה לעבור יותר לאכיפה אוטומטית, לא עם כוח אדם. אנחנו מנסים לדחוף את זה בכל דרך, כולל בכסף, אבל כנראה שגם לעניין הזה יש קשיים.

היו"ר אברהם פורז:

	אתה לא השר לביטחון פנים, אפילו יצחק מרדכי הוא לא השר לביטחון פנים, אתם יכולים, בכסף שאתם נותנים למשטרה, לומר להם גם מה לעשות. תגידו להם: רבותי, אנחנו רוצים שנה הבאה עשרה שוטרים פחות, במקום כל שוטר שתי מצלמות, וזה יותר זול.

חזי שוורצמן:

	להפך, יותר שוטרים.

היו"ר אברהם פורז:

	אתם נותנים כסף, תכתיבו להם את הטכנולוגיה.

אלכס לנגר:

	בגדול אני מסכים אתך, אבל בסופו של דבר הידע המקצועי של לעסוק בשיטור ולעסוק באכיפה הוא לא אצלנו, הוא אצלם. ואם הוא בא ואומר: נכשלתי בניסיון לשים מצלמה - - -

חזי שוורצמן:

	מי אמר את זה?

היו"ר אברהם פורז:

	אנחנו נקיים דיון עם ניצב גנות, שהוא אחראי על המשטרה, ואנחנו נעביר את המשטרה למאה 21, וכל המשטרה תשב מול מסכים, אתם בכלל לא תהיו בשטח.

	מיצינו את הדיון בקטע הזה. אנחנו לא יכולים להחליט כאמור. יש לנו עוד שני נושאים על סדר-היום, אבל לצערנו יושב-ראש ועדת המשנה, חבר הכנסת לנגנטל, איננו כאן, אז אנחנו נקבע מועד נוסף, בינתיים תעבירו לנו את הנתונים על הכבישים המהירים והחלוקה של המכוניות. תודה רבה.

הישיבה ננעלה בשעה 11:00





